62017CJ0497_RES
Lieta C‑497/17
Oeuvre d’assistance aux bêtes d’abattoirs (OABA)
pret
Ministre de l’Agriculture et de l’Alimentation u.c.
(Cour administrative d’appel de Versailles
lūgums sniegt prejudiciālu nolēmumu)
Tiesas (virspalāta) 2019. gada 26. februāra spriedums
Lūgums sniegt prejudiciālu nolēmumu – LESD 13. pants – Dzīvnieku labturība – Regula (EK) Nr. 1099/2009 – Dzīvnieku aizsardzība nonāvēšanas laikā – Īpašas kaušanas metodes, ko nosaka reliģiski rituāli – Regula (EK) N. 834/2007 – 3. pants un 14. panta 1. punkta b) apakšpunkta viii) punkts – Saderība ar bioloģisko ražošanu – Regula (EK) Nr. 889/2008 – 57. panta pirmā daļa – Eiropas Savienības bioloģiskās ražošanas logotips – Lauksaimniecība
Kopējā lauksaimniecības politika – Bioloģiskā ražošana un bioloģisko produktu marķēšana – Regula Nr. 834/2007 – Bioloģiskās ražošanas mērķi un principi – Augstu dzīvnieku labturības standartu ievērošana – Eiropas Savienības bioloģiskās ražošanas logotipa piestiprināšana dzīvnieku, kas rituāli nokauti bez iepriekšējas apdullināšanas, izcelsmes produktiem – Nepieļaujamība
(LESD 13. pants; Padomes Regulas Nr. 834/2007 3. pants un 14. panta 1. punkta b) apakšpunkta viii) punkts un Regulas Nr. 1099/2009 4. panta 1. un 4. punkts; Komisijas Regula Nr. 889/2008, kas grozīta ar Regulu Nr. 271/2010)
(skat. 38., 41., 42., 47., 48., 50.–52. punktu un rezolutīvo daļu)
Rezumējums
Eiropas bioloģiskās ražošanas logotipu nedrīkst piestiprināt bez iepriekšējas apdullināšanas rituāli nokautu dzīvnieku izcelsmes gaļai
Spriedumā Œuvre d’assistance aux bêtes d’Abattoirs (C‑497/17), kas pasludināts 2019. gada 26. februārī, Tiesas virspalāta vērtēja, vai Eiropas Savienības bioloģiskās ražošanas logotipu, kas paredzēts Regulās Nr. 834/2007 (
1
) un Nr. 889/2008 (
2
), var piestiprināt bez iepriekšējas apdullināšanas rituāli nokautu dzīvnieku izcelsmes produktiem. Šī problēma tika izvirzīta saistībā ar to, ka Francijas varas iestādes noraidīja Francijas asociācijas Œuvre d’assistance aux bêtes d’abattoirs lūgumu tostarp aizliegt noteiktu liellopu gaļas produktu, sertificētu kā “halal” un ar norādi “bioloģiskā lauksaimniecība”, reklāmu un tirdzniecību. Asociācija uzskatīja, ka šāda norāde nedrīkst būt uz gaļas produktiem, kas iegūti no dzīvniekiem, kuri nokauti bez iepriekšējas apdullināšanas, jo šāda kaušanas metode neatbilst prasībai par “augstiem dzīvnieku labturības standartiem”, kas paredzēta Regulā Nr. 834/2007.
Šajā kontekstā Tiesa nosprieda, ka Regula Nr. 834/2007, it īpaši tās 3. pants un 14. panta 1. punkta b) apakšpunkta viii) punkts, lasot to LESD 13. panta gaismā, ir jāinterpretē tādējādi, ka tā neatļauj Eiropas Savienības bioloģiskās ražošanas logotipu piestiprināt dzīvnieku, kas rituāli nokauti bez iepriekšējas apdullināšanas, izcelsmes produktiem, ko veic saskaņā ar Regulā Nr. 1099/2009 (
3
), jo īpaši tās 4. panta 4. punktā, paredzētajiem nosacījumiem.
Kā izriet no 1. un 10. apsvēruma un no iepriekš minētajiem Regulas Nr. 834/2007 noteikumiem, bioloģiskās ražošanas metodei ir jāraksturo stingrāku dzīvnieku labturības standartu ievērošana, tostarp kaušanas laikā. Turklāt, ņemot vērā Regulas Nr. 834/2007 mērķi uzturēt un attaisnot patērētāju uzticību produktiem, kas marķēti kā bioloģiskie produkti, ir svarīgi nodrošināt, lai patērētāji būtu pārliecināti, ka produkti ar Eiropas Savienības bioloģiskās ražošanas logotipu ir tikuši faktiski iegūti saskaņā ar augstākajiem standartiem, jo īpaši attiecībā uz dzīvnieku labturību.
Lai gan nevienā Regulas Nr. 834/2007 vai Regulas Nr. 889/2008 normā nav skaidri definēta metode vai metodes dzīvnieku kaušanai, lai pēc iespējas mazinātu dzīvnieku ciešanas, Regula Nr. 834/2007 nevar tikt lasīta neatkarīgi no Regulas Nr. 1099/2009, kuras mērķis galvenokārt ir dzīvnieka labturības aizsardzība tā nonāvēšanas brīdī saskaņā ar LESD 13. pantu.
Šajā ziņā Regulas Nr. 1099/2009 4. panta 1. punkts, lasot to kopā ar šīs regulas 20. apsvērumu, nosaka dzīvnieka apdullināšanas principu pirms tā nonāvēšanas un padara to pat par pienākumu. Kaut arī tā ir taisnība, ka Regulas Nr. 1099/2009 4. panta 4. punkts, lasot to šīs regulas 18. apsvēruma gaismā, atzīst rituālu kaušanas praksi, kurā dzīvnieks var tikt nonāvēts bez iepriekšējas apdullināšanas, šis kaušanas veids, kas ir atļauts tikai izņēmuma kārtā Savienībā un vienīgi, lai nodrošinātu reliģijas brīvības ievērošanu, nav tāds, kas mazinātu jebkuras dzīvnieka sāpes, stresu vai ciešanas tikpat efektīvi kā kaušana pēc apdullināšanas. Šīs reliģisko rituālu noteiktās īpašās kaušanas metodes nav pielīdzināmas, lai nodrošinātu augstu dzīvnieku labturības līmeni nonāvēšanas laikā, nokaušanas metodei, kāda principā tiek prasīta minētās regulas 4. panta 1. punktā. Tāpēc nav atļauta Eiropas Savienības bioloģiskās ražošanas logotipa piestiprināšana dzīvnieku, kas rituāli nokauti bez iepriekšējas apdullināšanas, izcelsmes produktiem.
(
1
)	Padomes Regula (EK) Nr. 834/2007 (2007. gada 28. jūnijs) par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (OV 2007, L 189, 1. lpp.).
(
2
)	Komisijas Regula (EK) Nr. 889/2008 (2008. gada 5. septembris), ar ko nosaka īstenošanas noteikumus Regulai (EK) Nr. 834/2007 (OV 2008, L 250, 1. lpp. ), kas grozīta ar Regulu (ES) Nr. 271/2010 (2010. gada 24. marts) (OV 2010, L 84, 19. lpp.).
(
3
)	Padomes Regula (EK) Nr. 1099/2009 (2009. gada 24. septembris) par dzīvnieku aizsardzību nonāvēšanas laikā (OV 2009, L 303, 1. lpp.).